
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	9 mai 2017

	Nr.
	4c-7/125


R A P O R T

asupra proiectului de Lege pentru completarea art.3 din Legea nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 82/2017 din 1 februarie 2017, cu dezbaterea pe fond, în procedură obişnuită, a proiectului de Lege pentru  completarea art.3 din Legea nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.660/06.07.2016)

· avizul favorabil al Comisiei juridice, de disciplină şi imunităţi 
(nr.4c-11/200/15.02.2016)

· avizul negativ al Comisiei pentru cultură, arte, mijloace de informare în masă (nr.4c-10/18/10.03.2017)

· punctul de vedere, negativ, al Guvernului (nr.314/21.03.2017).

Proiectul de lege are ca obiect de reglementare completarea art.3 din Legea nr. 8/2006, prevăzându-se, în principal, inserarea unor noi condiţii în ceea ce priveşte criteriile de acordare a statutului de membru al unei uniuni de creaţie.
Astfel, potrivit iniţiatorului, criteriile vor fi elaborate de către fiecare uniune de creaţie legal constituită şi recunoscută ca persoană juridică de utilitate publică şi vor fi supuse analizei şi aprobării de către o comisie de specialitate din cadrul Ministerului Culturii şi Identităţii Naţionale, pentru toate categoriile de artişti profesionişti, liber-profesionişti şi artişti amatori.

Totodată, se prevede şi procedura de eliberare a adeverinţei care atestă calitatea de membru al unei uniuni.

La dezbaterile care au avut loc în şedinţa comisiei din 25 aprilie 2017 a participat, în conformitate cu prevederile art.55 din Regulamentul Camerei Deputaţilor, republicat, domnul Cristian Cosmin – Secretar de Stat în cadrul Ministerului Muncii şi Justiţiei Sociale. 
La lucrările comisiei şi-au înregistrat prezenţa 16 deputaţi, din totalul de 21 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 22 decembrie 2016, în condiţiile art.75 alin.(2) teza a III-a din Constituţia României, republicată.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea proiectului de lege din următoarele considerente:

1. Textul alin.(4) al art.3 din iniţiativa legislativă face referire la „comisia de specialitate în domeniu din cadrul Ministerului Culturii”, fără a reglementa procedura de numire a membrilor comisiei, modul de funcţionare, competenţele acesteia. De asemenea, se utilizează termeni noi, fiind vorba de „artişti profesionişti”, „liber-profesionişti”, respectiv „artişti amatori”, fără ca aceştia să fie definiţi, aşa cum prevede art.25 din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare.
2. În ceea ce priveşte dispoziţiile nou introduse referitoare la adeverinţele eliberate de uniunile de creaţie în vederea confirmării activităţii culturale sau de creaţie desfăşurate de către o persoană, era necesară inserarea unor norme tranzitorii care să reglementeze situaţia juridică, respectiv momentul până la care produc efecte dovezile eliberate în temeiul art.3 alin.(2) din Legea nr. 8/2006, inclusiv a cererilor depuse până la data intrării în vigoare a legii noi.

3. Referitor la măsurile preconizate privind interzicerea contestării de către uniunile de creaţie sau alte instituţii terte a adeverinţelor emise de uniunile de creaţie şi care atestă calitatea de membru, în măsura în care aceste documente sunt considerate „acte oficiale”, considerăm că pot fi create premisele încălcării dispoziţiilor constituţionale cuprinse în art.21 din Constituţia României, republicată, referitoare la accesul liber la justiţie.
4. Sub aspectul normelor de tehnică legislativă, precizăm că, potrivit dispoziţiilor art. 6 din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, proiectul de act normativ trebuie să instituie reguli necesare, suficiente şi posibile care să ducă la o cât mai mare stabilitate şi eficienţă legislativă.

Din analiza Expunerii de motive se constată lipsa elementelor concrete care să justifice, în mod obiectiv, soluţia legislativă preconizată.

5. Considerăm că prevederile propuse restrâng cadrul legislativ de exercitare a dreptului la liberă asociere, aşa cum este el reglementat în Ordonanţa Guvernului nr.26/2000 cu privire la asociaţii şi fundaţii, cu modificările şi completările ulterioare.

Prin această iniţiativă legislativă se propune, practic, o ingerinţă a Ministerului Culturii şi Identităţii Naţionale în organizarea şi funcţionarea uniunilor, care sunt constituite pe baza dreptului de liberă asociere. Acordarea calităţii de membru, conform Ordonanţei Guvernului nr.26/2000, este reglementată prin statutul fiecărei asociaţii. 

De asemenea, precizăm că dreptul la liberă asociere este un drept constituţional care nu poate fi limitat prin ingerinţa niciunei instituţii.


PREŞEDINTE,



SECRETAR,

Adrian Solomon



Csép Éva Andrea













Întocmit,

Consilier parlamentar Lidia Vlădescu

